De Hoopdam vandag amptelik geopen – praag.co.za
Dit het vyf jaar geduur om die dam te bou. Die minister van Waterwese, Edna Molewa en die premier van Limpopo, Stanley Mathabatha sal Zuma vergesel.
Die dam sal ook water verskaf aan myne in die Burgersfort-omgewing.
Dié dam is die hart van die regering se projek om die Olifantsrivier wat deur Limpopo en Mpumalanga vloei, te ontwikkel om water aan verbruikers te bring, het die Departement van Waterwese gesê.
Die dam is geleë naby Steelpoort in Limpopo se Sekhukhune-distrik, in die noord-oostelike deel van die Bosveld-kompleks, 'n geologiese gebied wat die grootste reserwes van die platinumgroepmetale in die wêreld bevat.
Die dam sal dus die groeiende mynbedryf in die area dien, en 2 miljoen tot 3 miljoen mense in die huishoudelike sektor in die distrik van water voorsien.
Dit sal ongeveer R3.4bn kos om te voltooi.
Die Olifantsrivierwaterhulpbronprojek is deel van die presidensie se strategiese 18 geïntegreerde projekte wat daarop gemik is om ontwikkeling en groei in die land aan te help, werksgeleenthede te skep en basiese dienslewering te verbeter.
Die projek is gemik op die ontwikkeling van die "noordelike mineraalgordel" wat die Waterberg as sy middelpunt het.
Die Raad vir Wetenskaplike en Industriële Navorsing skat die Olifantsrivier is Suid-Afrika se rivier wat die derde hardste werk en 'n span van 30 wetenskaplikes het bevind dat mynbou-, nywerheids -, landbou- en rioolbesoedeling reeds sorg vir 'n giftige sop wat sy toekoms bedreig.
Die De Hoopdam sal een van die grootste betondamme in Suid-Afrika wees. Verskeie eerste plekke het tydens die bou daarvan na vore getree.
Een van hulle was die eerste gebruik van rollergekompakteerdebeton (rollcrete), met 129,000 m³ wat oor 30 dae in 'n enkele operasie gedoen is. Die gietproses het vir 'n Suid-Afrikaanse rekord gesorg.
Skrywer Karin RoodtGepubliseer op 24 Maart 2014 Kategorieë Nuus, Suider-AfrikaSleutelwoord besoedeling, Bosveldkompleks, Burgersfortmyne, De Hoopdam, Limpopo, Olifantsrivier, platinum, rollcrete, rollergekompakteerdebeton